Met ŉ sagte, verslae sug kom die Super 15 toe vir die Suid Afrikaanse spanne tot ŉ niksseggende einde.
Mense kan redeneer soos hulle wil, maar om in 14 dae se tyd twee keer oor die Indiese oseaan te vlieg moet redelik uitmergelend op die liggaam wees. Geen logiese denker kon die Sharks ŉ wenkans gegun het nie, en dit is maar die ewige optimisme en lojaliteit van die Suid Afrikaanse ondersteuner wat dit wel vir die Sharks gegun het.
Te midde van die Olimpiese prestasies en die doen en late van die Suid-Afrikaanse medaljewenners is daar darem genoeg geskryf oor die wedstryd sodat almal kan sien dat die Sharks redelik futloos was en nie naasteby ŉ kans gestaan het om die wedstryd te wen nie.
Dit sal interessant wees om te sien hoe die twee spanne sonder hul Springbokke teen mekaar sal opweeg. Ek dink die WP (Dis mos nou Curriebeker) sal die wedstryd gemaklik wen. Al is dit net oor die nagevolge van die vliegtuigryery.
Gelukkig is die Spele nou daar, maar die ses kanale wat gelyktydig uitsaai verwar my, want ek is so ŉ groot sportliefhebber dat ek niks wil mis nie.